נמל התעופה הבין-לאומי שארג'ה

נמל התעופה הבין-לאומי שארג'ה (בערבית: مطار الشارقة الدولي, באנגלית: Sharja International Airport) הוא נמל תעופה בין-לאומי באיחוד האמירויות הערביות. הוא נמל התעופה השלישי בדירוג נמלי התעופה העמוסים ביותר באיחוד האמירויות, ובין 6–8 העמוסות ביותר בשנים 2022–2025 באזור המזרח התיכון. סימנו הבין-לאומי של נמל התעופה בארגון יאט"א הוא SHJ, והוא מסומן באותיות OMSJ בארגון הבין-לאומי לתעופה אזרחית (ICAO). נמל התעופה שארג'ה מטפל במטענים בהיקפים גדולים. מפעילת נמל התעופה היא רשות שדות התעופה של שארג'ה (SAA). הנמל משמש בסיס לחברת התעופה אייר ערביה, ומשרדי הנהלת אייר ערביה נמצאים בתחומיו. בנמל התעופה פועל מרכז לוגיסטי משמעותי. מקור השם שמו של נמל התעופה שארג'ה מגיע מאמירות שארג'ה, וגם מהעיר שארג'ה שבקרבתה הוא בנוי, ואותה ואת סביבתה האורבנית הוא משרת. העיר שארג'ה היא השלישית במספר תושביה באיחוד האמירויות הערביות. בשונה מהנהוג בנמלי תעופה רבים באזור ובעולם, לא הוצמד לנמל התעופה שם של אישיות מפורסמת. היסטוריה נמל תעופה הראשון בשארג'ה הופעל בשנת 1932, והוא כונה "אל מאהאטא". זו הייתה תקופה שקדמה להקמת איחוד האמירויות הערביות. הנמל היה בשימוש צבאי ואזרחי, ותיפקד כתחנת ביניים בטיסות מהמזרח הרחוק, ובעיקר מהודו ואוסטרליה לבריטניה, ובכיוון ההפוך. את הטיסות ביצעה בעיקר החברה הבריטית "אימפריאל איירווייז" (Imperial Airways). בשנות ה-40 ובמהלך שנות ה-50 של המאה ה-20 היה גידול איטי בהיקפי הפעילות, אך בשנות ה-60 נרשמה צמיחה מוגברת, שהעלתה את הצורך בבניית נמל תעופה חדש. נמל התעופה במיקומו הנוכחי נחנך בראשית שנת 1977. בשנות ה-90 התרחב מאוד המרכז הלוגיסטי בנמל התעופה שארג'ה, ובמקביל גדלה כמות המטענים ששונעו באמצעותו. ב-2003 הוקמה אייר ערביה, חברה לטיסות חסך ערבית גדולה, שקבעה את המרכז (Hub) הראשי של בנמל התעופה שארג'ה והקימה בתחומיו את משרדיה. הקמת המרכז של אייר ערביה, השפיעה לטובה על היקפי הפעילות בנמל. 2010–2015 היו שנים של התבססות, התרחבות והשקעה בתשתיות, בטרמינל, במסלול טיסה ארוך מאוד, ובמסוף המטענים. בשנת 2018 חצה לראשונה מספר הנוסעים את רף 12 מיליון נוסעים, ולמעט תקופת מגפת הקורונה מספר הנוסעים וכמות המטענים המשיכו לגדול. במקום בו היה מסלול הטיסה של נמל התעופה הקודם, נבנה רחוב על-שם שייח' עבד אל-עזיז בן מוחמד אל-קאסמי בעיר שארג'ה, ושם נמצא גם מוזיאון התעופה "אל מאהאטא". גאוגרפיה ואקלים גאוגרפיה נמל התעופה שארג'ה נמצא באיחוד האמירויות הערביות בצפון-מזרח חצי האי ערב, בתחומי אמירות שארג'ה. בקו אווירי הנמל קרוב כדי כ-10 ק"מ מהמפרץ הפרסי. מרחקו של נמל התעופה ממרכז העיר שארג'ה מסתכם בכ-13 ק"מ. מרחק הנסיעה לדובאי עומד על כ-40 ק"מ, לאבו דאבי מסתכם המרחק בכ-176 ק"מ, ואל דוחה המרחק עומד על למעלה מ-730 ק"מ. גובהו של נמל התעופה מעל פני הים מעט יותר מ-33 מטר (111 רגל). הנמל בנוי בקרבת אזור תעשייתי, וגם בקרבת שכונות מגורים. אקלים תקופות הקיץ בנמל התעופה ארוכות וחמות מאוד. החורפים קצרים ונעימים, ונמשכים כ-3 חודשים בלבד מדצמבר עד וכולל פברואר. החודש החם ביותר באזור הוא יולי, במהלכו הממוצע הגבוה של הטמפרטורות מגיע עד ל-42 מעלות צלזיוס, ובלילות יורד הממוצע ל-29 מעלות, החודשים הנעימים הם ינואר ופברואר, שבמהלכם הממוצע הגבוה 24–25 מעלות בהתאמה, והנמוך 13–14 מעלות בהתאמה. ממוצע העננות במקום נמוך, והוא מתחת-50% בכל חודשי השנה. הרוחות באזור נמל התעופה מתונות, 12.66 קמ"ש בממוצע שנתי. כמות הגשם במקום קטנה מאוד, ממוצע של 71.3 מ"מ בשנה. עקב המיקום והטמפרטורות הגבוהות באזור, אין דווחים סטטיסטיים אודות שלג בנמל התעופה ובאזור. הסיווג האקלימי של נמל התעופה לפי שיטת קפן (Köppen-Geiger climate classification) הוא BWh, אשר משמעותו אקלים מדברי, צחיח וחם. מסלולים, טרמינלים, נוסעים, מטענים ושירותים מסלולים: לנמל התעופה מסלול טיסה יחיד, ארוך דיו לקליטת המטוסים הגדולים רחבי הגוף דוגמת A380 (קטגוריה 3). מסלול 12/30, באורך 4,060 מטר (13,32 רגל) ברוחב 60 מטר (197 רגל), מחופה באספלט ומואר. טרמינלים: את נמל התעופה משרת טרמינל נוסעים מרכזי אחד, שגודלו כ-125,000 מ"ר, המאכלס תחת קורת גג אחת את אזורי הנוסעים היוצאים והמגיעים. הטרמינל מחולק לאזורים, אך באותו המבנה. קומת הקרקע מיועדת לנוסעים מגיעים והקומה העליונה לנוסעים יוצאים. בפברואר 2026 דווח על הפעלת טרמינל חדש, בעל אופי פרטי, לאנשים חשובים מאוד (VIP) בלבד. הטרמינל החדש כולל סוויטות מפוארות, מיועד למטוסים פרטיים, אך הוא מסוגל לטפל גם במטוסים מסחריים רגילים. נוסעים וטיסות: בשנת 2025 טסו אל ומנמל התעופה שארג'ה 19.48 מיליון נוסעים, נתון שהיווה צמיחה בשיעור 13.9% משנת 2024, בה עמד מספר נוסעי הנמל על 17.1 מיליון. ב-2023 השתמשו בנמל התעופה שארג'ה 15.36 מיליון נוסעים. מספר הטיסות ב-2025 עמד על 116,657, לעומת 107,760 בשנה קדמה לה, גידול בשיעור של למעלה מ-8.2%. מטענים: שארג'ה מהווה מרכז לוגיסטי אווירי משמעותי באזור המפרץ הפרסי. משקל המטענים אשר שונעו באמצעות נמל התעופה שארג'ה ב-2025 הסתכם ב-204,323 טון, גידול בשיעור 4.29% משנת 2024, וצמיחה משמעותית של כ-44.5% לעומת שנת 2023, בה שונעו 141,358 טונות של מטענים באמצעות נמל התעופה. החברה הפעילה ביותר גם בתחום הטסת מטענים היא אייר ערביה. למעלה מ-50 טיסות מטען שבועיות ממריאות ונוחתות בנמל התעופה. שירותים לנוסעים השירותים המוענקים לנוסעי נמל התעופה שארג'ה הם שירותי נוסעים ברמה מקבילה לאלו הניתנים בנמלי תעופה בין-לאומיים מודרניים גדולים אחרים, במדינות אחרות בעולם. רשימת השירותים: כללי ומזון: עמדות מידע (i), מעליות, דרגנועים, מזון מהיר, בתי קפה, ומסעדות. תקשורת: נקודות אינטרנט, WI-FI חינמי בשטחים הציבוריים (הרשת נקראת "Fly-Fi"), טלפונים ציבוריים. שירותים אישיים: יש בית מלון בתחומי נמל התעופה. קיימים בתי מלון בקרבת מקום במרחק של קילומטרים אחדים מנמל התעופה, עם שירות הסעה מהנמל ואליו, חלקם בתשלום נפרד. שירותי הסעדה. חדרי תפילה עומדים לרשות הרוצים להתפלל. חדרי עישון מבודדים מצויים בתחומי הטרמינל. אין שירות לשמירת חפצים (לוקרים). קיימים אזורי משחקים לילדים. שירותים עסקיים וכספיים: שירותי מכס ופטור ממכס, חנויות פטורות ממכס, מספר כספומטים. קיימים מרחבים לעסקים ו-VIP. בנוסף, פועל בתחומי נמל התעופה טרמינל נפרד בתשלום לאנשים חשובים מאוד מאוד (VVIP), המטפל בעיקר במטוסי מנהלים. תחבורה: אוטובוסים ציבוריים, שירות שאטל, מוניות, אין תחנת רכבת, וגם לא רכבת תחתית, חניה רגילה וחניה לטווח ארוך, עמדות השכרת רכב של חברות רב-לאומיות, חניה לרכב דו גלגלי, ואופניים. חניה בשירות אישי של לקיחת או הבאת מכוניות בתשלום נפרד (Premium parking). סיוע אישי, רפואי ונכים: שירות רפואי 24/7, אמבולנס, בית מרקחת, שירותי נכים, סיוע בניוד לנכים, וגם לאזרחים ותיקים ולמוגבלי תנועה. אין בנמל התעופה אזורי טיול ייעודיים לחיות מחמד (Pet relief areas). טיסה ותיור: כירטוס, נציגויות של משרדי נסיעות וחברות תעופה, צ'ק-אין אינטרנטי, דלפק איתור חפצים "אבדות ומציאות", שירות עיטוף מזוודות. חברות תעופה ויעדים טבלת יעדי טיסה בין-לאומיים בנמל התעופה שארג'ה פועלות 22 חברות תעופה, הטסות לכ-100 יעדים שונים, המידע נכון לחודש מאי 2026. בטבלה נכללו יעדים אליהם ומהם מתקיימת יותר מטיסה ישירה אחת ביום. אלה היעדים: נמל התעופה בעת מבצע שאגת הארי ערך מורחב – מבצע שאגת הארי לא אירעה פגיעה ישירה בנמל התעופה שארג'ה, בעת מבצע "שאגת הארי" (מכונה "חרון אפי"/"זעם אפי"-"Epic Fury" בארצות הברית), במהלך חודשים מרץ–אפריל 2026. נמל התעופה שארג'ה לא נסגר לתקופות ממושכות, ולא נפגע ישירות מטילים, או כטב"מים, כפי שקרה לנמלי תעופה אחרים באזור המפרץ הפרסי. ההשפעה על נמל התעופה הייתה עקיפה מנסיבות אזוריות שהלחימה יצרה, דוגמת סגירת מרחבים אוויריים, או הצרתם באזור איחוד האמירויות הערביות, והתבטאה בתופעות קלות יחסית כגון דחיית טיסות, ניתוב טיסות למסלולים עוקפים, וחוסר ביטחון בלוח זמני הטיסות. ההשפעות היו קלות במידה ניכרת מההשפעות על נמלי תעופה אחרים באיחוד האמירויות הערביות. כתוצאה מהשפעות המבצע, הופחתה כמות הטיסות של חברת אייר ערביה, האחראית לחלק משמעותי מהטיסות אל ומנמל התעופה שארג'ה. תאונות ותקריות תאונות אי שמירת גובה: ב-15 בדצמבר 1997 התקרב לשארג'ה מטוס נוסעים מסוג טופולב Tu-154 בתפעול טג'יקיסטן איירליינס (טג'יק אייר). המטוס הגיע מנמל התעופה הבין-לאומי דושנבה (DYU), ועל סיפונו היו 86 נוסעים ואנשי צוות. הבקרה והקשר עם המטוס נוהלו מדובאי, עקב היעדר מכ"ם מתאים בשארג'ה. צוות המטוס קיבל הנחיות מדויקות כיצד להנמיך. המטוס נתקל פעמיים במערבולות אוויר. בהכנות לגישה סופית לקראת נחיתה, הצוות גילה שהוא בגובה נמוך מדי וניסה לתקן, אך לא הספיק. המטוס התרסק כ-13 ק"מ לפני תחילת מסלול הטיסה. 85 מתוך 86 האנשים ששהו במטוס נהרגו, היחיד ששרד הוא נווט המטוס סרגיי פטרוב. המטוס נשרף כליל. חקירה העלתה שהצוות לא שם לב לגובה האמיתי של המטוס, ולא הקפיד על הוראות ההפעלה והטיסה. מהירות נחיתה גבוה וטעויות אנוש: ב-10 בפברואר 2004 הגיע לנחות מטוס פוקר 50 מן האי כיש באיראן. על סיפון המטוס שהו 46 נוסעים וחברי צוות המטוס. לפני ההנמכה לנחיתה, הקברניט העביר שליטה לקצין הראשון. המטוס הגיע לנחיתה במהירות גבוהה מדי, ומצב המדחפים שונה בטעות למצב קרקע, בעוד המטוס באוויר. התרסקות אירעה כ-3 ק"מ ממסלול הטיסה. נהרגו 43 מתוך 46 ששהו על המטוס. נקבע ששרשרת טעויות, וגרסה לא מעודכנת של יחידת בקרת החלקה של המטוס גרמו לתאונה. אובדן מכסי מנוע: ב-21 באוקטובר 2009 המריא משארג'ה מטוס מטען בואינג 707 שיעדו היה נמל התעופה הבין-לאומי ח'רטום בסודאן (KRT). זמן קצר לאחר עזיבת מסלול הטיסה, מכסי המנוע של מנוע מס' 4 התנתקו ועפו. הדבר ניתק גם צינור גמיש של סעפת, שגרם לקריאה שגויה בתא הטיס. הצוות ביקש וקיבל רשות לנחיתת חירום מיידית, עקב אבדן מנוע. המטוס פנה ימינה, אך התגלגל, איבד גובה, הזדקר והתרסק. ששת אנשי הצוות נהרגו במקום, והמטוס אבד. חקירה קבעה שסיבות התאונה היו שילוב של תחזוקה לקויה, ותגובה לא נכונה של הצוות לאובדן מכסה המנוע. תקריות בלבול בכיוון ההמראה: ב-18 בספטמבר 2018 המריא מטוס איירבוס A320 של אייר ערביה לכיוון נמל התעופה הבינלאומי של סלאלה בעומאן (SSL). הטיסה שימשה גם טיסת אימון. היה בלבול בכיוון ההמראה, ומרחק ההרצה לא חושב נכון. המטוס עבר את קצה מסלול הטיסה ופגע עם גלגל במתקני תאורה. לא היו נפגעים בתקרית. התנגשות בגוררת: ב-28 בפברואר 2020 התנגש מטוס מטען מסוג איירבוס A300 בשירות אייר ערביה שנחת מנמל התעופה ג'ובה בירדן (JUB), בגוררת שחנתה בסמוך להאנגר בשארג'ה. חקירה העלתה שהיה סדק במערכת ההידראולית של המטוס, ונוזל בלימה צהוב דלף החוצה. הדליפה גרמה לחוסר אפשרות לבלום את המטוס. הצוות ראה עוד קודם לכן את הדליפה, אך מהנדס הטיסה סבר בטעות, שסימני הנוזל הם שאריות מטיפול שעבר המטוס קודם לכן. לא היו נפגעים, ולמטוס נגרם נזק משמעותי שתוקן מאוחר יותר. תחבורה אל הנמל וממנו כבישים: האוטוסטרדות הסובבות את נמל התעופה שארג'ה הן E311,‏ E88,‏ E102,‏ E611. באזור כבישים S120, S131 וכבישים נוספים. נמל התעופה קרוב לאזור תעשייה וגם לשכונות מגורים, בהם וסביבם כבישים ורחובות, שדרכם ניתן להגיע אל הנמל וממנו. אוטובוס: זמן הנסיעה באוטובוס אל ומהעיר שארג'ה אורך בדרך כלל 30–35 דקות. מספרי הקווים המקיימים את הקשר הם 14, 15, 88, 88X ו-99, בהפעלת חברת (מוואסלאט) Mowasalat. בנוסף, פועלים להסעת הנוסעים שאטלים של חברת אייר ערביה. רכבת: אין שירות רכבת לנמל התעופה. נמצאת בפיתוח תשתית רכבות, שתחבר 11 ערים באיחוד האמירויות. הרכבת אמורה להתחיל לפעול חלקית במהלך שנת 2026. תחנה קרובה לנמל התעופה תהיה במרחק של כ-10 דקות נסיעה ברכב. תעופה: נמלי תעופה בין-לאומיים היכולים לשמש חלופה בעת הצורך לנמל התעופה שארג'ה, הם נמל התעופה הבין-לאומי דובאי (DXB) במרחק של כ-25 ק"מ, ונמל התעופה הבין-לאומי זאיד (AUH) באבו דאבי, במרחק של כ-148 ק"מ. גלריה קישורים חיצוניים אתר האינטרנט הרשמי של נמל התעופה הבין-לאומי שארג'ה Sharjah Airport | visit to Sharjah Airport UAE | אורך=03:26, סרטון בערוץ "RSi TV", באתר יוטיוב הערות שוליים